Diari Oficial de la Generalitat Valenciana


Sumari del DOGV 5271, del 01-06-2006 (2006/6490)

ORDE de 22 de maig de 2006, de la Conselleria d'Agricultura, Pesca i Alimentació, per la qual es regula la concessió i es fan públics els imports màxims d'ajudes a programes de carn de boví de qualitat per a l'exercici 2006.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5271

Data del DOGV
:   01-06-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/6490


Data del document
:   22-05-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * indústria càrnia
    * ajuda pública
    * producte carni
    * ajuda a l'agricultura
    * suport econòmic

ORDE de 22 de maig de 2006, de la Conselleria d'Agricultura, Pesca i Alimentació, per la qual es regula la concessió i es fan públics els imports màxims d'ajudes a programes de carn de boví de qualitat per a l'exercici 2006. [2006/X6490]  
El Reial Decret 1.097/2002, de 25 d'octubre (BOE núm. 257 del dia 26), establix ajudes als programes de carn de boví de qualitat, i disposa que les sol·licituds es dirigiran a la comunitat autònoma en el territori de la qual es localitze el domicili social del sol·licitant, i que seran els òrgans competents d'aquella els que les tramitaran i resoldran, així com pagaran les subvencions concedides, finançades pels pressupostos generals de l'Estat, segons la distribució territorial anual dels crèdits disponibles.  
Atés que el Reial Decret 1.097/2002 seguix en vigor, és necessari regular la concessió d'ajudes per a la present campanya.  
En virtut d'això, en l'exercici de les competències que tinc atribuïdes  
ORDENE  
Apartat primer  
Les ajudes als programes de carn de boví de qualitat corresponents als domiciliats a la Comunitat Valenciana, seran concedides per la Conselleria d'Agricultura, Pesca i Alimentació, de conformitat amb allò que es disposa el Reial Decret 1.097/2002, de 25 d'octubre, i en la present orde.  
Apartat segon  
Les sol·licituds seran tramitades per l'Institut Valencià de Qualitat i Agroalimentària i seran resoltes pel conseller d'Agricultura, Pesca i Alimentació. El termini màxim de notificació serà de sis mesos.  
Apartat tercer  
1. El termini per a la presentació de la documentació justificativa del compliment de la finalitat per a la qual van ser concedides i de l'aplicació dels fons percebuts finalitzarà l'1 de desembre de l'exercici en què es concedisquen.  
2. La justificació es realitzarà per mitjà de factures i justificants de pagament, contractes de personal, si escau, i qualsevol altre document admissible en dret.  
3. D'acord amb l'article 31.3 de la Llei 38/2003, de 17 de novembre, General de Subvencions, si l'import de les despeses subvencionables supera els 12.000 euros, el beneficiari haurà de presentar com a mínim ofertes de tres proveïdors amb caràcter previ a la contractació del compromís. Ha de justificar-se, així mateix, l'elecció entre les ofertes presentades, i serà necessària una memòria quan l'esmentada elecció no recaiga en la proposta econòmica més avantatjosa.  
4. Junt amb l'esmentada documentació s'aportarà a més una memòria explicativa del resultat de l'activitat, amb el contingut suficient per a avaluar el seu desenrotllament.  
5. Així mateix s'adjuntarà la declaració de l'import, la procedència i l'aplicació de la resta de recursos financers del programa ja siguen fons propis o altres subvencions.  
6. La Conselleria d'Agricultura, Pesca i Alimentació podrà sol·licitar al beneficiari informació complementària de l'aportada; inspeccionar directament les instal·lacions per al seguiment de les activitats subvencionades; així com requerir informació i inspeccionar les entitats designades per a l'aplicació de les accions previstes en el reglament de control, al qual es referix l'article 2.2.c) del Reial Decret 1.097/2002.  
Apartat quart  
La concessió de les ajudes quedarà condicionada a les disponibilitats pressupostàries existents en cada exercici. Si les sol·licituds superen l'import màxim global s'aplicarà un sistema de prorrateig.  
2. Les ajudes seran finançades íntegrament amb fons procedents dels pressupostos generals de l'Estat i es concediran a càrrec de la línia pressupostària T3107, del programa 76.35.38.3988.917.29.4, dels pressupostos de la Generalitat.   
3. L'import màxim de les ajudes que es concediran durant l'exercici 2006 ascendix a 50.000 euros.   
Apartat quint  
Contra este acte administratiu es podrà interposar, potestativament, en el termini d'un mes des de la seua publicació, recurs de reposició davant del conseller d'Agricultura, Pesca i Alimentació, o bé directament, en el termini de dos mesos, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana.  
València, 22 de maig de 2006  
El conseller d'Agricultura, Pesca i Alimentació,  
JUAN GABRIEL COTINO FERRER